Il-Kunsill Lokali tal-Għarb se jkollu bħala Sindku lis-Sur Louis Apap wara r-riżenja ta’ David Apap Agius li kien qiegħed jokkupa din il-kariga. F’Diċembru li għadda, sar magħruf li l-Pulizija kellha biżżejjed provi biex tipproċedi kontra l-eks-Sindku tal-Għarb dwar allegazzjonijiet relatati ma’ usura. Fi stqarrija Apap Agius kien sostna li kien qiegħed jirriżenja mill-Partit Nazzjonalista biex ikun f’qagħda aħjar li jiddefendi r-reputazzjoni tiegħu u “minn kull persuna li kienet qed taġixxi b’intenzjonijiet ħżiena”. Fi stqarrija, il-Kunsill qal li fil-laqgħa tal-bieraħ Louis Apap nħatar Sindku tal-Għarba wara li l-post ta’ Sindku tbattal minħabba r-rizenja tas-Sur David Apap Agius. Louis Apap kien qed jokkupa l-kariga ta’ Viċi Sindku sa mill-elezzjoni ta’ Marzu li għadda. Din hija t-tieni darba li Apap qiegħed jokkupa l-kariga ta’ Sindku f’dan il-Kunsill peress li  meta twaqqfu l-Kunsill Lokali fl-1994 huwa kien inħatar l-ewwel Sindku għal din il-lokalità.